Kisamos nacionalinis parkas
Kisamos nacionalinis parkas (port. Parque Nacional da Quissama/Quiçama/Kissama) – saugoma gamtos teritorija vakarų Angoloje, į pietus nuo Luandos, Luandos provincijoje, iš vakarų skalaujama Atlanto vandenyno. Nacionalinis parkas įsteigtas 1938 m., siekiant išsaugoti savanų kraštovaizdžius su gausia būdinga fauna. Iš šiaurės parką juosia Kvanzos, iš pietų – Longos upė. Sutinkami afrikiniai drambliai, antilopės (gnu, arklinės, vandeniniai ožiai), hipopotamai, zebrai, buivolai, žirafos, afrikiniai stručiai, bandoma atkurti liūtų populiaciją. Žinduolių įvairovė nėra didelė, bet gausu paukščių.